**Cyfarfod: Bwrdd Plismona**

**Lleoliad: Cyfarfod Rhithwir ar *Teams***

**Dyddiad: 25 Ionawr 2023**

**Amser: 10am – 12.20pm**

|  |  |
| --- | --- |
| **Aelodau:** | Dafydd Llywelyn, Comisiynydd Heddlu a Throseddu (CHTh)  Prif Gwnstabl, Dr Richard Lewis  Carys Morgans, Prif Weithredwr, Swyddfa Comisiynydd Heddlu a Throseddu (SCHTh)  Beverley Peatling, Prif Swyddog Cyllid, Swyddfa Comisiynydd Heddlu a Throseddu (SCHTh) |
| **Hefyd yn bresennol:** | Edwin Harries, Cyfarwyddwr Cyllid  Arolygydd Richard Janas, Arolygydd Arolygu ac Adolygu, eitem 4(c) ar yr agenda yn unig (RJ)  Arolygydd Dros Dro, Richard Davies, Swyddog Staff (RD)  Ellen Jones, Cymorth Gweithredol, SCHTh |

|  |  |
| --- | --- |
| **Rhif penderfyniad** | **Crynodeb** |
| PB T3 52 | Cymeradwyo cylch gorchwyl craffu dwys ar stelcio ac aflonyddu, gan gynnwys Gorchmynion Amddiffyn. |
| PB T3 53 | Cymeradwyodd y CHTh a’r Prif Gwnstabl y cais am awdurdod gan BlueLight Commercial i rannu gwybodaeth fanwl am yr Heddlu gyda BMW. |
| PB T3 54 | Adolygiad llywodraethu corfforaethol lefel uchel i’w gynnal ar gyfer 2023/24 i sicrhau ei fod yn adlewyrchu diwygiadau deddfwriaethol yn ogystal â newidiadau sefydliadol a newidiadau o ran proses. |

**Materion gweinyddol**

Croesawodd y CHTh bawb i gyfarfod cyntaf y Bwrdd Plismona (BP) yn 2023. Barnwyd bod cofnodion y cyfarfod blaenorol yn gofnod gwir a chywir o’r cyfarfod.

1. **Ymddiheuriadau a chyflwyniadau** *(Cadeirydd)*

|  |  |  |
| --- | --- | --- |
| **Rhif y camau** | **Crynodeb o’r camau i’w cymryd** | **Diweddariad** |
| PB 163 | Rhoi ystyriaeth i ymgysylltu â goroeswyr trais rhywiol | Ar y gweill gyda Fforwm Ymgysylltu â Dioddefwyr SCHTh |
| PB 191 | SCHTh i adolygu’r papur ar y galw am yr Heddlu dros yr haf a darparu dadansoddiad yn y Bwrdd Plismona yn y dyfodol | Ar yr agenda |
| PB 200 | Y Prif Gwnstabl i adolygu diogelwch mewn perthynas ag adleoli gorsaf Caerfyrddin i’r pencadlys | Rhoddodd y Prif Arolygydd Paul Ridley grynodeb – Wedi’i gwblhau |
| PB 203 | Cynllun yr Heddlu mewn ymateb i’r Cynllun Heddlu a Throseddu i’w drafod gan y Bwrdd Plismona ar 25 Ionawr | Ar yr agenda |
| PB 204 | Y Prif Swyddog Cyllid i adolygu’r broses gaffael mewn perthynas ag aildendro cydweithrediadau academaidd | Wedi’i gwblhau |
| PB 205 | SCHTh i adolygu’r cymorth sydd ar gael yn allanol i staff yn ystod yr argyfwng costau byw ac adolygu’r posibilrwydd o lansio menter fewnol | Wedi’i gwblhau |
| PB 206 | Pryderon ynglŷn ag arfau saethu i’w trafod gan y Bwrdd Plismona ar 25 Ionawr | Ar yr agenda |
| PB 207 | RD i drafod y broses awtomataidd ar gyfer mynd ymaith heb dalu gyda’r Prif Arolygydd David Guiney | Wedi’i gwblhau |
| PB 208 | Tîm adolygu’r Heddlu i adolygu’r cynnydd yn nifer y plant yn y ddalfa a rhoi cyfarwyddyd i’r Bwrdd Plismona ar 25 Ionawr | Ar yr agenda |
| PB 209 | Arolygiaeth Cwnstabliaeth a Gwasanaethau Tân ac Achub Ei Fawrhydi (AHGTAEF) – uwch gŵyn yr heddlu i’w thrafod yng nghyfarfod y Bwrdd Plismona ar 25 Ionawr a’r Uwch-arolygydd Jane Butler i roi cyfarwyddyd | Ar yr agenda |
| PB 210 | Y Prif Swyddog Cyllid i adolygu adroddiadau Adnoddau Dynol i gyfarfodydd y Bwrdd Plismona | Ar y gweill |

1. **Diweddariad ar gamau i’w cymryd yn dilyn cyfarfodydd blaenorol** *(Cadeirydd)*

PB 163 *Rhoi* *ystyriaeth i ymgysylltu â goroeswyr trais rhywiol* – Dywedodd y CHTh wrth y Prif Gwnstabl ei fod wedi cyfarfod â Chynghorydd Cenedlaethol Cymru ar Drais yn erbyn Menywod, Cam-drin Domestig a Thrais Rhywiol, Johanna Robinson, a siaradodd am y sgwrs effeithiol a gafwyd. Dywedodd y CHTh wrth y Prif Gwnstabl fod gobaith y bydd SCHTh yn cael mewnbwn uniongyrchol gan Johanna ac y bydd diwrnod ymgysylltu cymunedol ar y cyd yn cael ei drefnu.

PB 205 *Y cymorth sydd ar gael i staff yn ystod yr argyfwng costau byw* – Nodwyd gan y CHTh y digwyddiad llesiant sydd i’w gynnal maes o law gan yr Heddlu. Dywedodd y Prif Swyddog Cyllid fod gwybodaeth allweddol wedi’i rhannu â’r staff. Dywedodd y Prif Weithredwr fod SCHTh yn trefnu sesiynau sy’n cynnwys cymorth, i’w cynnal yn ystod y sesiynau dysgu amser cinio ar gyfer staff SCHTh.

PB 210 *Y Prif Swyddog Cyllid i adolygu adroddiadau Adnoddau Dynol i gyfarfodydd y Bwrdd Plismona* – Pwysleisiodd y CHTh yr angen i gael adroddiad effeithlon ar Adnoddau Dynol ar gyfer cyfarfodydd y Bwrdd Plismona. Dywedodd y Prif Swyddog Cyllid fod trafodaethau i’w cynnal gyda swyddogion Adnoddau Dynol i adolygu’r gofynion ar gyfer rhoi adroddiadau. Nodwyd bod SCHTh yn mynychu’r Bwrdd Pobl.

Cafwyd trafodaeth wedi hynny am yr iaith Gymraeg. Awgrymodd y CHTh y gellid cynnal cyfarfodydd y Bwrdd Plismona yn rheolaidd yn Gymraeg. Cytunodd y Prif Gwnstabl a dywedodd y gallai fod lle i gynnal cyfarfod o’r Bwrdd Atebolrwydd Plismona trwy gyfrwng y Gymraeg hefyd. Roedd y CHTh yn cytuno.

1. **Eitemau sefydlog**
2. Diweddariad y Prif Gwnstabl (gan gynnwys penderfyniadau gan y Prif Gwnstabl)

Dechreuodd y Prif Gwnstabl ei ddiweddariad drwy fynegi ei ddiolch i’r Dirprwy Brif Gwnstabl am arwain yn genedlaethol ar wythnos y timau plismona bro, sy’n cael ei chynnal rhwng 20 a 27 Ionawr. Rhoddodd y Prif Gwnstabl drosolwg o’r papur a ddarparwyd yn amlygu gallu dronau’r Heddlu. Dywedodd y Prif Gwnstabl wrth y CHTh fod yr Heddlu wedi prynu chwe drôn newydd, a fydd yn darparu adnodd a thacteg awyrol i’r Heddlu. Bydd hyn yn arbennig o ddefnyddiol ar gyfer gwaith chwilio a bydd yn arwain at lai o ddibyniaeth ar Wasanaeth Awyr Cenedlaethol yr Heddlu ar gyfer tasgau o’r fath. Dywedodd y Prif Gwnstabl y bydd trefniant cydweithredol NPAS yn cael ei adolygu yn wyneb y datblygiad hwn.

Diolchodd y CHTh i’r Prif Gwnstabl am ei fewnbwn a mynegodd ei ddiolch hefyd i’r Dirprwy Brif Gwnstabl am y gwaith a wnaed ar gyfer wythnos y timau plismona bro. Holodd y CHTh a oedd adroddiad adolygu timau plismona bro yr Heddlu ar gael. Nodwyd gan y Prif Gwnstabl nad yw ei swyddfa wedi cael y papur briffio ac awgrymodd y dylid ei drafod mewn cyfarfod o’r Bwrdd Plismona yn y dyfodol. Dywedodd RD fod yr adolygiad yn dal ar y gweill ac y disgwylir yr adolygiad ym mis Mawrth, ac awgrymodd y dylid ei drafod mewn cyfarfod o’r Bwrdd Plismona ym mis Ebrill.

**Cam gweithredu: Adolygiad o’r timau plismona bro i’w drafod yng nghyfarfod y Bwrdd Plismona ar 4 Mai 2023**

Dywedodd y CHTh wrth y Prif Gwnstabl ei fod wedi cynnal cyfarfod gyda’r Rhingyll Richard Lucas i drafod y cynnig o safbwynt galluoedd oddi ar y ffordd. Dywedodd y CHTh ei fod wedi annog y swyddogion i ddrafftio achos busnes a’i gyflwyno i swyddfa’r Prif Gwnstabl oherwydd y dull gweithredu ond dywedodd ei fod yn gefnogol mewn egwyddor i’r cynnig os oedd y Prif Gwnstabl yn cytuno.

1. Diweddariad y Comisiynydd Heddlu a Throseddu

Rhoddodd y CHTh drosolwg o’r papur a ddarparwyd, gan dynnu sylw at gyfarfodydd allweddol yn cynnwys ymweliad ag Ardal 43 yn Aberteifi. Nodwyd gan y CHTh ei fod wedi cael adborth cadarnhaol ynghylch Swyddog Cefnogi Cymunedol yr Heddlu (SCCH) Matthew Kieboom am ei ryngweithio â phobl ifanc. Nodwyd gan y CHTh y diwrnod ymgysylltu cymunedol a gynhaliwyd ym Mhowys a’i ymgysylltiad â’r Uwch-arolygydd Andrew Pitt a’r tîm troseddau gwledig. Tynnodd y CHTh sylw at y gwaith cadarnhaol sy’n cael ei wneud yn y cymunedau gwledig a nodwyd ganddo’r angen i ystyried amser teithio a hygyrchedd wrth adolygu eiddo’r Heddlu. Rhoddodd y Prif Gwnstabl sicrwydd i’r CHTh bod ymarferoldeb a hygyrchedd yn ystyriaeth.

Nodwyd gan y CHTh ei gyfarfod cadarnhaol gyda Chyngor Tref Llanelli. Dywedodd y CHTh ei fod, gyda chefnogaeth y Prif Gwnstabl, yn gobeithio y gallai crynodeb o’r plismona rhagweithiol yn Llanelli gael ei rannu gyda’r cyngor tref. Roedd y Prif Gwnstabl yn cefnogi’r cynnig hwn.

**Cam gweithredu: Crynodeb o blismona rhagweithiol yn Llanelli i’w anfon at Gyngor Tref Llanelli**

Cyfeiriodd y CHTh at y ffaith ei fod wedi cadeirio Bwrdd Platinwm ar gyfer y Cyd-uned Arfau Saethu a mynegodd ei bryderon ynghylch y goblygiadau ariannol. Nodwyd gan y CHTh y rhestr o gyfarfodydd a ddarparwyd yn y diweddariad a thynnodd y Prif Gwnstabl sylw at y cyfarfod sydd i’w gynnal maes o law gyda Gwasanaeth Erlyn y Goron (GEG), gan ddweud ei fod eisoes wedi cyfarfod â Phrif Erlynydd y Goron ac wedi trafod pryderon ynghylch y nifer fach o achosion troseddau casineb yn ardal Heddlu Dyfed–Powys.

* 1. Adolygiad yr Heddlu

Dywedodd y CHTh ei fod yn falch o ddarllen bod y Tîm Adolygu yn ymgysylltu’n llawn ag UNSAIN, Ffederasiwn Heddlu Cymru a Lloegr, a Chymdeithas Uwch-arolygwyr Heddlu Cymru a Lloegr, gyda chyfarfodydd wythnosol yn cael eu cynnal. Nodwyd gan y CHTh bod tua 450 o syniadau arbed wedi dod i law a chwestiynodd yr amserlenni ar gyfer cyflawni. Dywedodd y Cyfarwyddwr Cyllid fod gwaith yn cael ei wneud i sefydlu amserlenni gyda’r gobaith o geisio dealltwriaeth glir erbyn yr wythnos nesaf. Dywedodd y Cyfarwyddwr Cyllid fod cyfarfodydd yn cael eu cynnal gyda phob maes busnes i geisio symud ymlaen. Diolchodd y CHTh i’r Cyfarwyddwr Cyllid am roi sicrwydd. Diolchodd y CHTh am y papur a ddarparwyd a nodwyd ganddo ei fod yn falch ar y gwaith sy’n mynd rhagddo.

1. **Materion i’w trafod**
   1. Monitro’r gyllideb

Rhoddodd y Cyfarwyddwr Cyllid drosolwg o’r papur a ddarparwyd yn amlinellu’r sefyllfa ariannol ddiwedd Rhagfyr 2022. Diolchodd y CHTh i’r Cyfarwyddwr Cyllid am yr adroddiad manwl a gofynnodd am sicrhad ynghylch y tanwariant ar gyllidebau hyfforddi, gan ofyn hefyd a oedd yr Heddlu yn cario unrhyw risgiau. Dywedodd y Prif Gwnstabl ei fod yn hyderus bod cyrsiau hanfodol yn cael eu cynnal ond dywedodd y byddai’n ceisio sicrhad pellach mewn perthynas â hyn.

**Cam gweithredu: Y Prif Gwnstabl i geisio sicrhad bod yr holl ofynion hyfforddi gorfodol yn cael eu cyflawni**

Gofynnodd y CHTh am eglurder ynghylch y gorwariant ar gronfeydd wrth gefn. Dywedodd y Cyfarwyddwr Cyllid fod hyn oherwydd y rhagdaliad Police Now, sy’n ddyledus ym mis Mawrth, a nodwyd ganddo y byddai dwy ran o dair o’r taliad yn cael eu cario ymlaen fel cronfa wrth gefn ac y gofynnir am y taliad yn y flwyddyn ariannol nesaf. Bu’r CHTh yn holi ynghylch y gorwariant o ran y gyllideb fforensig. Dywedodd y Cyfarwyddwr Cyllid fod y cynnydd yn y gost a’r pwysau o allanoli achosion teleffoni wedi cyfrannu at y gorwariant.

Cafwyd trafodaeth wedi hynny ynglŷn â chyfarfod y Panel Heddlu a Throseddu, sydd i’w gynnal maes o law. Nodwyd gan y Prif Gwnstabl y byddai’n hapus i fynd i gyfarfod pe bai’r Panel Heddlu a Throseddu yn dymuno iddo wneud hynny. Diolchodd y CHTh i’r Prif Gwnstabl am y cynnig.

**Cam gweithredu: Mewnbwn gan y Prif Gwnstabl mewn cyfarfod yn y dyfodol i’w gynnig i’r Panel Heddlu a Throseddu**

* 1. Craffu dwys ar stelcio ac aflonyddu (cylch gorchwyl drafft)

Cyflwynodd y Prif Weithredwr y cylch gorchwyl drafft a ddatblygwyd gan Gynghorydd Polisi SCHTh, Hannah Hyde, gyda chefnogaeth Arolygydd Canolfan Diogelu’r Cyhoedd, Delyth Evans. Nodwyd gan y Prif Weithredwr yr argymhelliad i gynnwys ymateb Heddlu Dyfed–Powys i dorri gorchmynion megis gorchmynion atal ac ymyrraeth. Dywedodd y Prif Weithredwr fod y cylch gorchwyl wedi’i rannu ag unigolion allweddol a gofynnodd am gymeradwyaeth y CHTh a’r Prif Gwnstabl. Croesawodd y Prif Gwnstabl y craffu dwys a nodwyd ganddo bod Dadansoddydd Trosedd a Chudd-wybodaeth, Rheoli Troseddwyr, Lowrie Proctor, wedi gwneud gwaith ar stelcio ac aflonyddu a nodwyd y gellid rhannu hyn â SCHTh.

**Cam gweithredu: Gwaith Lowrie Proctor ar stelcio ac aflonyddu i’w rannu â Hannah Hyde**

**Penderfyniad: Cymeradwyo cylch gorchwyl craffu dwys ar stelcio ac aflonyddu, gan gynnwys y Gorchmynion Diogelu**

* 1. Gweithgarwch arolygu Arolygiaeth Cwnstabliaeth a Gwasanaethau Tân ac Achub Ei Fawrhydi (AHGTAEF) *(Arolygydd Richard Janas)*

Croesawodd y CHTh Richard Janas (RJ) i’r cyfarfod. Rhoddodd RJ grynodeb o’r papur a ddosbarthwyd a hysbysodd y Bwrdd am y gweithgarwch diweddaraf ar yr Arolygiad Thematig o Blismona Arfog a’r adborth a gafwyd. Dywedodd RJ fod Heddlu Dyfed–Powys wedi’i ddewis fel un o’r heddluoedd i’w harolygu yn y maes hwn, a gynhaliwyd rhwng 9 a 13 Ionawr 2023. Daeth y gweithgarwch arolygu i ben gydag adborth cadarnhaol iawn ar y cyfan, gyda rhai meysydd i’w hystyried wedi’u nodi, a dywedwyd bod disgwyl i’r adroddiad gael ei gyhoeddi yng ngwanwyn 2023.

Nodwyd gan RJ fod Rhaglen Arolygu Effeithiolrwydd, Effeithlonrwydd a Chyfreithlondeb yr Heddlu (PEEL) 2023–2025 ar y gweill, gyda’r amserlen arolygu yn cael ei chyhoeddi a bod rhai dogfennau y gofynnwyd amdanynt wedi’u hanfon. Dywedodd RJ fod yr arolygiad PEEL i fod i ddechrau ym mis Mawrth gydag archwiliad maes wedi’i drefnu ar gyfer mis Mehefin. Yn dilyn hynny, cafwyd trafodaeth mewn perthynas â’r cynnydd a gyflawnwyd dros y flwyddyn ddiwethaf a holodd y CHTh a oedd gan yr Heddlu unrhyw bryderon mewn perthynas â’r arolygiad sydd i’w gynnal maes o law. Nodwyd gan y Prif Gwnstabl yr angen i ganolbwyntio ar y meysydd annigonol yn dilyn yr arolygiad diwethaf gyda’r nod o wella’n sylweddol. Cytunodd RJ gyda’r Prif Gwnstabl, a dywedodd fod gan y gwaith ffocws yn gyffredinol.

Diolchodd y CHTh i RJ am ddod i’r cyfarfod.

ch*. PB 191* – Galw dros yr haf

Diolchodd y CHTh i’r Heddlu am yr adroddiad a ddarparwyd a bu’n holi am y camau nesaf. Nodwyd gan y Prif Gwnstabl bod yr adroddiad wedi’i drafod yng nghyfarfod Perfformiad yr Heddlu a chytunwyd i weithredu’r argymhellion a gweithio ar y pryderon a nodwyd. Tynnodd y CHTh sylw at alwadau goramser Operation Valiant a nodwyd ganddo ei fod yn gobeithio y bydd Adolygiad yr Heddlu yn helpu i liniaru’r hyn a fydd yn digwydd yn 2023. Bu’r CHTh yn holi ynghylch pwy sy’n arwain ar weithredu’r argymhellion. Nodwyd gan y Prif Gwnstabl mai’r Prif Gwnstabl Cynorthwyol a fydd yn arwain.

* 1. *PB 206* – Pryderon ynglŷn ag arfau saethu

Nodwyd gan y CHTh y papurau a ddarparwyd gan yr Heddlu a SCHTh gyda’r camau gweithredu a awgrymir, ac awgrymodd fod y camau i’w cymryd trwy ohebiaeth y tu allan i gyfarfod y Bwrdd Plismona.

**Cam gweithredu: Adroddiad ar y pryderon ynglŷn ag arfau saethu i’w roi ar waith trwy ohebiaeth**

1. *PB 208* – Plant yn y ddalfa

Tynnodd y CHTh sylw at bryderon bod awdurdodau lleol yn lletya plant yn amhriodol y tu allan i ganllawiau statudol gan nad oes ganddynt unrhyw opsiwn pellach, ond nodwyd ganddo bod trafodaethau’n parhau gyda Llywodraeth Cymru. Nodwyd gan y Prif Gwnstabl bod data’n dangos bod nifer y plant yn y ddalfa yn gostwng o gymharu â nifer yr arestiadau sy’n cael eu gwneud. Awgrymodd y Prif Weithredwr i’r eitem hon ar yr agenda gael ei rhyddhau o’r Bwrdd Plismona a’i hadolygu ymhellach gan Bennaeth Sicrwydd o fewn SCHTh.

**Cam gweithredu: Pennaeth Sicrwydd SCHTh i symud ymlaen â’r gweithgarwch sicrwydd mewn perthynas â phlant yn y ddalfa**

* 1. *PB 209* – Arolygiaeth Cwnstabliaeth a Gwasanaethau Tân ac Achub Ei Fawrhydi (AHGTAEF) – uwch gŵyn yr Heddlu

Diolchodd y CHTh i’r Uwch-arolygydd Jane Butler am yr adroddiad a ddarparwyd a nodwyd ymateb yr Heddlu ganddo.

1. **Ffocws:** PB 203 – Ymateb yr Heddlu i’r Cynllun Heddlu a Throseddu

Nodwyd gan y CHTh y ddogfen a ddarparwyd ac awgrymodd fod angen ymateb manylach er mwyn dangos y canlyniadau a’r nodau. Dywedodd y Prif Weithredwr fod sgyrsiau cadarnhaol wedi’u cynnal gyda’r Uwch-arolygydd Andrew Edwards ynghylch dangosfyrddau perfformiad yr Heddlu a nodwyd ganddo bod yr Uwch-arolygydd Edwards wedi ymrwymo i roi mewnbwn ar berfformiad yr Heddlu yn erbyn Blaenoriaeth 2 y Cynllun Heddlu a Throseddu yng nghyfarfod nesaf y Bwrdd Atebolrwydd Plismona. Aeth y Prif Weithredwr ymlaen i ddweud y bu oedi wrth gwblhau’r dangosfyrddau oherwydd galwadau gweithredol cystadleuol, ond mae’r Uwch-arolygydd Edwards wedi cynghori y dylai’r holl waith ar sefydlu dangosfyrddau’r Cynllun Heddlu a Throseddu fod wedi’i gwblhau erbyn mis Mai 2023.

Nodwyd gan y Prif Weithredwr hefyd sylwadau’r CHTh bod angen mwy o fanylion yng Nghynllun Cyflawni’r Heddlu a holodd a oedd rhinwedd i ddatblygu’r ddogfen ymhellach i adlewyrchu mesurau cenedlaethol. Croesawodd y Prif Gwnstabl yr awgrym.

1. **Materion i’w penderfynu**
2. **Unrhyw fater arall**
   1. Cais am awdurdod gan BlueLight Commercial i rannu gwybodaeth fanwl gyda BMW

Nodwyd gan y CHTh a’r Prif Gwnstabl eu cymeradwyaeth i barhau â’r camau a nodwyd yn y llythyr gan Gymdeithas y Comisiynwyr Heddlu a Throseddu.

**Penderfyniad: Cymeradwyodd y CHTh a’r Prif Gwnstabl y cais am awdurdod gan BlueLight Commercial i rannu gwybodaeth fanwl am yr Heddlu gyda BMW**

* 1. Digwyddiadau cymunedol yr Heddlu

Awgrymodd y CHTh y dylid cynnal cyfarfod pellach ynghylch ymgysylltiad cymunedol yr Heddlu a SCHTh, yn cynnwys digwyddiadau megis yr Eisteddfod Genedlaethol a Sioe Frenhinol Cymru. Nodwyd gan y Prif Gwnstabl bod trafodaeth wedi’i chynnal gyda’r Pennaeth Cyfathrebu Corfforaethol, Emma Northcote, yn dadansoddi canlyniadau’r stondinau. Awgrymodd y Prif Gwnstabl yr angen i fod yn rhagweithiol a bod yn fwy symudol. Cytunodd y CHTh a dywedodd fod angen gwneud y mwyaf o’r cyfleoedd.

**Cam gweithredu: Pennaeth Cyfathrebu Corfforaethol yr Heddlu ac adran ymgysylltu SCHTh i drafod y rhaglen ddigwyddiadau a chynllunio ar gyfer ymgysylltu yn 2023**

* 1. Blwyddyn 3 ychwanegiad yr Heddlu dros recriwtio – canlyniad y gwerthusiad

Nodwyd gan y CHTh y llythyr a gafwyd oddi wrth y Swyddfa Gartref.

ch. Asesiad Blynyddol Prif Arolygydd Ei Fawrhydi o Blismona

Nodwyd gan y CHTh a’r Prif Gwnstabl bod y llythyr wedi dod i law, a nodwyd gan y Prif Gwnstabl y bydd yr Heddlu yn ymateb maes o law.

* 1. Cynnwys a gafwyd mewn erthygl yn y *Brecon & Radnor Express*

Nodwyd gan y CHTh gynnwys yr erthygl yn y *Brecon & Radnor Express* yng ngoleuni datblygiadau pellach gan yr Heddlu Metropolitanaidd. Dywedodd y Prif Weithredwr fod y gweithiwr achos Ansawdd Gwasanaeth yn SCHTh wedi bod yn cysylltu ag Adran Safonau Proffesiynol yr Heddlu a’i fod o’r farn bod y data a nodir yn yr erthygl yn anghywir. Rhoddodd y Prif Gwnstabl sicrhad i’r CHTh bod y Dirprwy Brif Gwnstabl yn cynnal cyfarfodydd rheolaidd gyda Phennaeth yr Adran Safonau Proffesiynol.

1. Cytundeb Cydweithredu Adran 22A ar gyfer Prynu’r System Ymwybyddiaeth Sefyllfaol Gwyliadwriaeth

Dywedodd y Prif Weithredwr fod Adran 22A o’r cytundeb cydweithredu ar gyfer prynu systemau ymwybyddiaeth sefyllfaol gwyliadwriaeth wedi’i lofnodi gan y CHTh a’r Prif Gwnstabl.

* 1. Cytundeb hedfan

Nodwyd gan y Prif Weithredwr bod trafodaethau yn parhau ynghylch y cynnig yn ymwneud â hedfan a drafodwyd yn y cyfarfod Plismona yng Nghymru. Dywedodd y Prif Weithredwr fod Heddlu Gwent yn aros am farn y Prif Swyddogion ynghylch sut y maent yn dymuno symud ymlaen. Nodwyd gan y Prif Gwnstabl bod cyfarfod wedi’i drefnu gyda’r Prif Gwnstabliaid eraill i drafod hyn.

* 1. Y Gronfa Ffyniant Gyffredin

Dywedodd y Prif Weithredwr y gwnaed cynnydd gyda’r Gronfa Ffyniant Gyffredin. Dywedodd y Prif Weithredwr fod amserlen ar gyfer cyflwyniadau ar gyfer y Gronfa Buddsoddi Rhanbarthol bellach yn ei lle. Gofynnodd y Prif Weithredwr am gefnogaeth gan yr Heddlu i ystyried y cyfleoedd a chytunwyd mai’r Prif Arolygydd Louise Harries a fyddai’n arwain yr Heddlu.

ff. Llywodraethu corfforaethol

Dywedodd y Prif Weithredwr fod llywodraethu corfforaethol yn atebol i’w adolygiad blynyddol a dywedodd mai’r cytundeb y llynedd oedd cynnal adolygiad manylach yn 2023. Yn wyneb yr adolygiad o’r Heddlu sy’n cael ei gynnal ar hyn o bryd, cynigiwyd mabwysiadu dull tebyg i’r hyn a ddefnyddiwyd y llynedd, a chynnal adolygiad manylach ar ôl adolygiad yr Heddlu.

**Penderfyniad: Adolygiad llywodraethu corfforaethol lefel uchel i’w gynnal ar gyfer 2023/24 i sicrhau ei fod yn adlewyrchu diwygiadau deddfwriaethol yn ogystal â newidiadau sefydliadol a newidiadau o ran proses**

1. **Adolygu’r holl gamau gweithredu a phenderfyniadau a gymerwyd** *(Cadeirydd)*

|  |  |  |
| --- | --- | --- |
| **Rhif y camau** | **Crynodeb o’r camau i’w cymryd** | **I’w symud ymlaen gan** |
| PB 212 | Adolygiad o’r timau plismona bro i’w drafod yng nghyfarfod y Bwrdd Plismona ar 4 Mai 2023 | SCHTh |
| PB 213 | Crynodeb o blismona rhagweithiol yn Llanelli i’w anfon at Gyngor Tref Llanelli | RD |
| PB 214 | Y Prif Gwnstabl i geisio sicrhad bod yr holl ofynion hyfforddi gorfodol yn cael eu cyflawni | Y Prif Gwnstabl |
| PB 215 | Mewnbwn gan y Prif Gwnstabl mewn cyfarfod yn y dyfodol i’w gynnig i’r Panel Heddlu a Throseddu | SCHTh |
| PB 216 | Gwaith Lowrie Proctor ar stelcio ac aflonyddu i’w rannu â Hannah Hyde | RD |
| PB 217 | Adroddiad ar y pryderon ynglŷn ag arfau saethu i’w roi ar waith trwy ohebiaeth | SCHTh |
| PB 218 | Pennaeth Sicrwydd SCHTh i symud ymlaen gyda’r gweithgarwch sicrwydd mewn perthynas â phlant yn y ddalfa | SCHTh |
| PB 219 | Pennaeth Cyfathrebu Corfforaethol yr Heddlu ac adran ymgysylltu SCHTh i drafod y rhaglen ddigwyddiadau a chynllunio ar gyfer ymgysylltu yn 2023 | SCHTh / yr Heddlu |